Sundhedsminister Ellen Trane Nørby (V) vil råbe de danskere op, der tror de efter et par Google-søgninger ved mere om sygdomme og helbred end de danske sundhedsmyndigheder.

Det er vigtigt, at man som patient tager ansvar for sit sygdomsforløb, siger hun, men det kammer over, når man bliver 'argumentresistent'. Derfor skal både læger og patienter gå i dialog og være bevidste omkring, at der florerer masser af falske, misvisende informationer på nettet.

- Diskussionen skal være bygget på fakta. Ikke på, hvad man synes, føler og hører, siger Ellen Trane Nørby.

Hun henviser til eksempel fra andre europæiske lande, hvor helt små børn er døde, fordi forældrene ikke har været lydhør over for argumenter fra myndighedernes side.

Læs også : Eksperter og minister: Drop Google og stol på din læge

I Italien døde en syv-årig dreng af mellemørebetændelse, fordi forældrene fravalgte antibiotika og i stedet behandlede med homøopatisk naturmedicin. Og i Belgien diagnosticerede forældrene selv deres syv måneder gamle søn som laktose-intolerant og gluten-allergiker. Han døde af sult med en vægt på kun fire kilo.

- Det er vigtigt at tage den her debat om, at myndighederne oplyser om kostråd, sundhedsråd ud fra et ønske om at sikre vores helbred, siger Ellen Trane Nørby.

Der er masser af veldokumenteret forskning på nettet. Hvorfor tror du ikke, at folk selv er i stand til at finde de rigtige informationer?

- Der er masser af vigtig information på nettet. Det er ikke det, der er problemet. Problemet er, hvis man bliver argumentresistent og krydser armene og ikke vil høre på, hvad der også bliver sagt fra faglig side, fra den læge, man konsulterer, fra de myndigheder, vi har i Danmark, siger Ellen Trane Nørby.

- Der er eksempler på fora, hvor falske nyheder florerer og ikke reel viden om alt fra HPV til kostråd, siger hun.

- Sundhedsmyndighederne vil os det bedste

Der er læger og interesseorganisationer, der bliver finansieret af medicinalindustrien. Hvorfor skal man stole mere på dem end på det, man kan finde på nettet?